                                                        ANEXA 1             la HCL nr.       din

REGULAMENT DE ORGANIZARE ŞI FUNCŢIONARE

AL SERVICIILOR DE ASISTENŢĂ COMUNITARĂ
Art. 1 Definiţie
(1)  Regulamentul de organizare şi funcţionare este un document propriu al Serviciilor de asistenţă comunitară acordate de Serviciul Protecţia Persoanelor Vârstnice din subordinea Direcţiei de Asistență Socială, în vederea asigurării funcţionării acestuia, cu respectarea standardelor minime de calitate aplicabile şi a asigurării accesului persoanelor beneficiare la informaţii privind condiţiile de accesare/acordare, suspendare/încetare a serviciilor oferite, mod de organizare și de funcționare.
 (2)  Acest regulament are la baza prevederile legale în vigoare şi Regulamentul de Organizare şi Funcţionare al Direcţiei de Asistenţă Socială, aprobat prin H.C.L. al Municipiului Drobeta Turnu Severin nr. 215/29.09.2025.
 Art. 2  Identificarea serviciului social
    Serviciile de Asistenţă Comunitară, cod serviciu social 8899 CZ-PN-V, sunt acordate de Serviciul Protecţia Persoanelor Vârstnice, care funcționează în subordinea Direcţiei de Asistență Socială, CUI 15405118, furnizor de servicii sociale, acreditat conform Certificatului de acreditare seria AF nr.0012698, cu sediul în municipiul Drobeta Turnu Severin, str. Decebal nr.40, bl. A1, jud. Mehedinţi.   
Art. 3  Scopul serviciului social
    Scopul serviciilor de asistenţă comunitară este de a asigura accesul la servicii sociale şi medicale persoanelor aflate în situaţie de dificultate socială, care îndeplinesc condiţiile de eligibilitate, precum şi de a acorda sprijin şi asistenţă pentru prevenirea situaţiilor ce pun în pericol securitatea acestora. 
    Capacitatea serviciilor de asistență comunitară este de a asigura sprijin lunar pentru minim 24 persoane vârstnice prin desfăşurarea de activităţi specifice prin intermediul personalului de specialitate (asistent social/manager de caz, asistent medical comunitar, mediator sanitar, psiholog).
    Prin înfiinţarea serviciilor de asistență comunitară în comunitate, se asigură informarea şi consilierea beneficiarilor, precum şi informarea populaţiei privind drepturile sociale şi serviciile sociale disponibile în vederea sprijinirii persoanelor vulnerabile pentru depăşirea situaţiilor de dificultate, prevenirea şi combaterea riscului de excluziune socială, creşterea calităţii vieţii şi promovarea incluziunii sociale. Pentru realizarea acestui scop, sunt asigurate servicii de consiliere şi informare, evaluare şi intervenţie socială şi îndrumare pentru a intra în drepturile sociale şi a beneficia de serviciile sociale în comunitate.
      Serviciile se acordă persoanelor vârstnice care se află în diverse situaţii de dificultate, vulnerabilitate ( fără venituri, cu venituri reduse, locuiesc singure și nu își pot asigura nevoile de bază/zilnice, se află în imposibilitatea de a-și asigura nevoile sociomedicale, datorită bolii ori stării fizice sau psihice).
        Serviciile de asistență comunitară au rolul de a desfăşura activităţi şi de a furniza servicii sociale şi medicale, acordate în sistem integrat, organizate la nivelul comunităţii pentru soluţionarea problemelor medico-sociale ale individului, în vederea menţinerii acestuia în propriul mediu de viaţă.
        Serviciile de asistenţă comunitară oferă următoarele tipuri de              activităţii/servicii la nivel de comunitate:
a) informare şi consiliere: privesc drepturile sociale, prevenirea şi combaterea unor comportamente care pot conduce la creşterea riscului de excluziune socială precum şi măsurile de sprijin în vederea facilitării integrării/reintegrării sociale şi inserţiei/reinserţiei familiale a categoriilor de persoane defavorizate;
b) consiliere psihologică;
c) promovare a unui stil de viaţă sănătos şi activ, facilitatea accesului la servicii medicale;
d) intervenţie în stradă: identificarea şi evaluarea socio-medicală a persoanelor fără adăpost şi acordarea unor măsuri de sprijin (apelare a numărului unic 112 şi acordare prim-ajutor până la sosirea echipajului); 
e) colectare, depozitare şi distribuire de ajutoare materiale şi alimentare;
f) comunicare şi monitorizare situaţii de risc: persoane vârstnice singure (cu venituri mici sau fără venituri, bolnavi cronici, etc); 
g) acompaniere în scopul prevenirii şi combaterii izolării sociale;
h) procurarea actelor de identitate (certificate de naştere, cărţi de identitate);
i) alte activităţi de promovare a incluziunii sociale a persoanelor defavorizate: conştientizare şi sensibilizare a publicului privind riscul de excluziune socială, respectarea drepturilor sociale şi promovarea măsurilor de asistenţă socială, ş.a.
j) suport pentru realizarea unor activități instrumentale ale vieții zilnice (gestionare bunuri, efectuare de cumpărături, plata facturilor).
Art. 4  Cadrul legal de înfiinţare, organizare şi funcţionare
     Prin H.C.L. nr.245/2025 privind aprobarea modificării Organigramei și a ștatelor de funcții publice și funcții în regim contractual din cadrul Direcției de Asistență Socială Drobeta Turnu Severin a fost înființat serviciul social cu denumirea de Servicii de asistență comunitară acordate de Serviciul Protecţia Persoanelor Vârstnice din subordinea Direcţiei de Asistență Socială, funcţionează cu respectarea prevederilor cadrului general de organizare şi funcţionare a serviciilor sociale, reglementat de Legea nr. 292/2011 a asistenţei sociale, cu modificările şi completările ulterioare, precum şi a altor acte normative aplicabile domeniului social:
· Ordinul nr. 29/2019 privind aprobarea Standardelor minime de calitate pentru acreditarea serviciilor sociale destinate persoanelor vârstnice, persoanelor fără adăpost, tinerilor care au părăsit sistemul de protecţie a copilului şi altor categorii de persoane adulte, aflate în dificultate, precum şi pentru serviciile acordate în comunitate, serviciile acordate în sistem integrat şi cantinelor sociale, Anexa 7 (Standardele minime de calitate pentru servicii de asistenţă comunitară).
· Legea nr. 17/2000 privind asistenţa socială a persoanelor vârstnice, republicată, cu modificările şi completările ulterioare;
· Legea nr. 448/2006 privind protecția și promovarea drepturilor persoanelor cu handicap, republicată, cu modificările şi completările ulterioare;
· Legea nr. 197/2012 privind asigurarea calităţii în domeniul serviciilor sociale, cu modificările şi completările ulterioare;

· H.G. nr. 118/2014 pentru aprobarea Normelor metodologice de aplicare a prevederilor Legii nr. 197/2012 privind asiguarea calităţii în domeniul serviciilor sociale, cu modificările şi completările ulterioare; 

· H.G. nr. 867/2015 pentru aprobarea Nomenclatorului serviciilor sociale precum şi a regulamentelor-cadru de organizare şi funcţionare a serviciilor sociale, cu modificările şi completările ulterioare;

· Ordinul nr. 2489/2023 pentru aprobarea Standardelor minime de calitate privind managementul de caz în serviciile sociale acordate persoanelor vârstnice;

· O.U.G. nr. 57/2019 privind Codul administrativ, cu modificările şi completările ulterioare.

· O.G. nr. 27/2002 privind reglementarea activităţii de soluţionare a petiţiilor, cu modificările şi completările ulterioare;

· Legea nr. 544/2001 privind informaţiile de interes public, cu modificările şi completările ulterioare;

· Legea nr. 52/2003 privind transparenţa decizională în administraţia publică, republicată cu modificările şi completările ulterioare; 

· Ordinul nr. 1923/2024 pentru aprobarea Metodologiei-cadru de evaluare a nevoilor comunității în vederea organizării serviciilor sociale pentru persoanele vârstnice.
Art. 5   Principiile care stau la baza acordării serviciului social
 (1)  Serviciile de asistenţă comunitară se organizează şi funcţionează cu respectarea principiilor generale care guvernează sistemul naţional de asistenţă socială, precum şi cu principiile specifice care stau la baza acordării serviciilor sociale prevăzute în legislaţia specifică, în convenţiile internaţionale ratificate prin lege şi în celelalte acte internaţionale în materie la care România este parte, precum şi în standardele minime de calitate aplicabile.
  (2)   Principiile care stau la baza prestării serviciilor de asistenţă comunitară sunt următoarele:
a) funcţionarea în regim de intervenţie imediată, nefiind necesară încheierea contractului de furnizare de servicii;
b) intervenţia integrată;
c) flexibilitatea organizării serviciilor în locul unde este necesară intervenţia;
d) posibilitatea prestării serviciilor fără evaluarea nevoilor persoanei, în funcţie de tipul de intervenţie, fiind suficientă înregistrarea persoanelor în Registrul de evidenţă sau în Lista de prezenţă; 
e) promovarea unei imagini pozitive în comunitate a categoriilor de persoane vulnerabile sau aflate în situaţii de dificultate;
f) promovarea comportamentului civic şi asumarea responsabilităţii sociale de către toate persoanele implicate în vederea prevenirii situaţiilor de risc;
g) respectarea şi promovarea cu prioritate a interesului persoanei beneficiare de servicii sociale;
h) protejarea şi promovarea drepturilor persoanelor beneficiare în ceea ce priveşte egalitatea de şanse şi tratament, participarea egală, autodeterminarea, autonomia, demnitatea personală şi întreprinderea de acţiuni nediscriminatorii şi pozitive cu privire la persoanele beneficiare;
i) încurajarea iniţiativelor individuale ale persoanelor beneficiare şi  implicarea activă a acestora în soluţionarea situaţiilor de dificultate;
j) asigurarea unei intervenţii profesionale, prin echipe multidisciplinare, și asigurarea confidențialității ți a eticii profesionale;
k) primordialitatea responsabilităţii persoanei/familiei cu privire la dezvoltarea propriilor capacităţi de integrare socială şi cu implicarea activă în soluţionarea situaţiilor de dificultate cu care se pot confrunta la un moment dat;
l) colaborarea Serviciului Protecţia Persoanelor Vârstnice cu celelalte compartimente şi servicii din cadrul Direcţiei de Asistenţă Socială şi cu alţi furnizori publici şi privaţi de servicii sociale;
m) participarea beneficiarilor la formularea şi implementarea politicilor cu impact direct asupra lor, la realizarea programelor individualizate de suport social şi implicarea activă în viaţa comunităţii, prin intermediul formelor de asociere sau direct, prin activităţi voluntare desfăşurate în folosul persoanelor vulnerabile;
n) activizarea, potrivit căreia măsurile de asistenţă socială au ca obiectiv final încurajarea ocupării, în scopul integrării/reintegrării sociale şi creşterii calităţii vieţii persoanei şi întărirea nucleului familial;
o) respectarea dreptului la autoderminare, potrivit căreia fiecare persoană are dreptul de a face propriile alegeri, indiferent de valorile sale sociale, asigurându-se că aceasta nu ameninţă drepturile sau interesele legitime ale celorlalţi.
Art.6 Beneficiarii serviciilor sociale
(1)  Beneficiarii serviciilor de asistenţă comunitară, acordate de Serviciul Protecţia Persoanelor Vârstnice, sunt persoanele vârstnice cu domiciliul/ reşedinţa în municipiul Drobeta Turnu Severin. 
      Serviciile de asistență comunitară deservesc nevoilor persoanelor vârstnice care se află în diverse situaţii de dificultate, vulnerabilitate, care nu beneficiază de asigurare medicală, precum şi care se află în risc de excluziune socială, cu venituri mici, indiferent de rasă, etnie, sex, vârstă sau religie şi care solicită personal servicile oferite de furnizor. 

Grupul ţintă:

· persoanele vârstnice care se regăsesc într-una din următoarele situaţii:
· au o stare de sănătate precară datorată vârstei dar și lipsei de acces la serviciile medicale de bază și/ sau de specialitate;
· au o percepție asupra sinelui negativă, însoțită de pierderea încrederii în suportul oferit de familie, comunitate, societate;
· sunt neînscrise la medicul de familie; 

· adoptă un comportament de risc din perspectiva unui stil de viață sănătos;
· nu au act de identitate;
· se află în imposibilitatea de a-şi asigura nevoile sociomedicale, datorită bolii ori stării fizice sau psihice/nu se pot autogospodări singure;
· nu au familie și nici nu se află în întreținerea unei persoane;

· nu au suportul familiei și al comunităţii din care fac parte;
· nu au un îngrijitor formal sau informal;
· locuiesc singure și nu își pot asigura nevoile de bază/zilnice (de a se îmbrăca, încălța, deplasa, autogospodări, de a-și asigura igiena zilnică, de a-și administra tratamentele medicale);
· au dizabilități dar nu dețin certificat de încadrare în grad de handicap care să le permită accesul la servicii medicale, facilităţi fiscale şi alte drepturi în acest sens;
· datorită dizabilității sau bolii întâmpină dificultăți în a accesa servicii deoarece au acces limitat la mijloace de transport sau lipsesc caile de acces în autobuz, nu se pot deplasa, au nevoie de sprijin pentru desemnarea unui reprezentant legal;
(2) Condiţiile de accesare a serviciilor:
     În conformitate cu principiile şi valorile enumerate la art.5 alin. (2) în special cu principiul participării beneficiarilor şi respectării dreptului la autodeterminare, beneficiarii eligibili sunt persoanele vârstnice cu domiciliul sau reşedinţa pe raza municipiului Drobeta Turnu Severin, care solicită şi cărora li se pot acorda servicii sociale de consiliere, informare şi suport pentru care serviciile de asistență comunitară sunt licenţiate. 
      Conform standardelor minime de calitate, serviciile de asistență comunitară deţin o procedură proprie de accesare a serviciilor sociale, disponibilă la sediul furnizorului acreditat.
       Pentru a accesa serviciile de consiliere şi intervenţie socială, persoanele vârstnice 
trebuie să îndeplinească următoarele condiţii: 

    a) nu au familie sau nu se află în întreţinerea unei sau unor persoane obligate la aceasta, potrivit dispoziţiilor legale în vigoare;

    b) nu au locuinţă şi nici posibilitatea de a-şi asigura condiţiile de locuit pe baza resurselor proprii;

    c) nu realizează venituri proprii sau acestea nu sunt suficiente pentru asigurarea îngrijirii necesare;

    d) nu se pot gospodări singure sau necesită îngrijire specializată;

    e) se află în imposibilitatea de a-şi asigura nevoile sociomedicale, datorită bolii ori stării fizice sau psihice.

La solicitarea acordării serviciilor de asistență comunitară, persoanele vârstnice vor prezenta:
· acte de identitate;
· acte de stare civilă (dacă le deţin);
· acte medicale (dacă acestea există);
· certificat de încadrare în grad de handicap şi/sau decizii de stabilire a capacităţii de muncă;
· documente cu privire la reprezentantul legal, după caz;
· orice alt act, la solicitarea personalului de specialitate, necesar acordării de servicii ori/şi beneficii de asistență socială (documente privind componenţa familiei, veniturile realizate, informaţii/documente referitoare la starea locativă). 
   Serviciile de informare şi îndrumare pot fi furnizate pe loc, şi fără evaluarea nevoilor persoanei (inclusive în situațiile în care persoanele nu dețin acte de identitate), dacă acesta nu doreşte să ofere informaţii în acest sens. În aceste situaţii este suficientă înregistrarea persoanelor în Registrul de Evidenţă, cu menţionarea acestui aspect şi menţinerea sub anonimat atunci când situaţia o impune. Pentru aceşti beneficiari nu se încheie contract de furnizare a serviciilor sociale. 
   Situațiile de risc/vulnerabilitate sunt identificate prin intermediul Fişei de identificare persoana vârstnică la risc, instrument de identificare a vulnerabilităţilor la nivel individual şi comunitar şi de identificare a priorităţilor de intervenţie în situaţii de urgenţă, pentru persoana vârstnică, pentru care nu s-a înregistrat o cerere de servicii sociale. Factorii de risc indentificați, care pot fi infirmați sau confirmați reprezintă fundamentul conturării nevoilor în vederea evaluării acestora. Astfel, orice persoană vârstnică la risc, conform Fişei de identificare persoana vârstnică la risc, pentru care s-a completat cel puţin un indicator de risc cu "Da" va figura în Registrul persoanelor vârstnice la risc

 În următorul pas de analiză a nevoilor, prin fișa de Evaluare inițială se identifică toate aspectele legate de starea şi nevoile specifice ale persoanei vârstnice ca posibil beneficiar de asistenţă socială. Toate aceste aspecte sunt consemnate în Fişa beneficiarului și pot fi soluţionate prin activităţile specifice derulate. Monitorizarea aplicării Planului de intervenţie se efectuează prin utilizarea unui Registru de activităţi. Pentru fiecare beneficiar se au în vedere trei tipuri de servicii: medicale, psihologice şi sociale, după caz.
  În termen de 5 zile după evaluarea solicitantului, coordonatorul serviciilor de asistență comunitară va aproba propunerile de includere ale acestuia în programul de servicii de specialitate, dacă întruneşte condiţiile de acordare, astfel devenind beneficiar al serviciilor de asistență comunitară. 
  Dispoziţia de accesare a serviciilor menţionate se emite de către furnizorul serviciilor sociale, la propunerea personalului de specialitate, după aplicarea instrumentului specific, Fişa de evaluare iniţială şi stabilirea activităţilor ce vor fi desfăşurate conform Planului de intervenţie.
   Contractele de acordare a serviciilor sociale se încheie doar pentru beneficiarii care urmează un program de integrare/reintegrare socială care necesită planificare a activităţilor pe o perioadă determinată de timp şi anume minim 6 luni. Aceşti beneficiari sunt înregistraţi într-un Registru de Evidenţă unde sunt trecute datele de identitate şi date referitoare la contractul încheiat. Formatul şi conţinutul contractului de furnizare servicii este stabilit de furnizorul acestuia, în baza modelului aprobat prin Ordin al Ministerului Muncii. Contractul de furnizare servicii este redactat în două exemplare originale. Documentul va fi pus la dispoziţia beneficiarului şi în format accesibil înainte de a fi semnat de către beneficiar/reprezentantul legal al acestuia.

  Un exemplar original al contractului de furnizare de servicii se păstrează în dosarul personal al beneficiarului, care va primi un exemplar al acestuia.
        Programul de integrare/reintegrare socială include în mod obligatoriu elemente de complementaritate şi abordare integrată din partea specialistului, potrivit cărora, pentru asigurarea întregului potenţial de funcţionare socială a persoanei, ca membru deplin al familiei, comunităţii şi societăţii, serviciile sociale trebuie corelate cu toate nevoile beneficiarului.

         Contribuţia beneficiarului nu este una de ordin financiar, ci de implicare activă a persoanelor vârstnice potrivit cărora:
· măsurile de asistenţă socială au ca obiectiv final încurajarea integrării/reintegrării sociale prin creşterea calităţii vieţii persoanei şi întărirea nucleului familial;
· responsabilitatea persoanei vârstnice şi/sau a familiei, cu privire la dezvoltarea propriilor capacităţi de integrare socială şi implicare activă în soluţionarea situaţiilor de dificultate cu care se confruntă vârstnicul la un moment dat.
       Monitorizarea respectării planului de intervenţie se efectuează prin utilizarea fişei beneficiarului. Aplicarea acestei proceduri de monitorizare a beneficiarilor-persoane vârstnice va fi realizată de către asistentul social din cadrul Serviciului Protecţia Persoanelor Vârstnice, în calitate de manager de caz, prin urmărirea îndeplinirii de către asistenţii medicali comunitari a obiectivelor stabilite. 
       Documentele care compun dosarul personal al persoanelor vârstnice aflate în risc de excluziune socială:
1) cerere;
2) plan de intervenţie;
3) fişa de evaluare/reevaluare socială;
4) fişă de evaluare psihologică, după caz;
5)  fişa beneficiarului;
6) alte documente relevante.
      Solicitanţii trebuie să facă dovada calităţii de persoană asigurată sau co-asigurată. Aceştia sunt luaţi în evidenţă într-un registru special. În situaţia în care persoanele vârstnice necesită investigaţii suplimentare, sunt îndrumaţi de către asistenţii medicali comunitari către cabinetele medicale sau spitale în funcţie de afecţiunile identificate în urma evaluării primare. Persoanele vârstnice sunt programate pentru cabinetele medicale de specialitate, iar după încheierea procedurilor medicale, sunt evaluate psiho-social pentru identificarea nevoilor şi analizarea soluţiilor optime de rezolvare a acestora.
      Pentru fiecare beneficiar se au în vedere trei tipuri de servicii pentru care se fac recomandări de către medicii de familie, la propunerea asistenţilor medicali comunitari:
· servicii medicale (medicină internă, cardiologie, mică chirurghie, ecografie, laborator, stomatologie, recuperare medicală, fizioterapie); 
· servicii psihologice (consiliere şi terapie suportivă, consiliere în situaţii de criză, consiliere familială, consiliere specifică obiectivelor medicale, consiliere şi terapie în cazul adicţiilor);

· servicii sociale (informare, îndrumare vocaţională, formare, orientare, asistenţă pentru relaţii cu diferite instituţii).

În situaţia în care, la prima evaluare ori pe parcursul măsurilor luate, soluţiile identificate de echipa multidisciplinară nu corespund nevoilor persoanelor vârstnice se propun alte măsuri de asistenţă specială, iar persoanele vârstnice sunt sprijinite pentru accesarea acestora.   

   (3) Condiţii de încetare a serviciilor
   Conform standardelor minime de calitate, serviciul deţine o procedură proprie privind încetarea serviciilor acordate beneficiarilor, disponibilă la sediul furnizorului serviciilor. 

    Serviciile sociale încetează în următoarele situaţii:

· cu acordul ambelor părţi atunci când obiectivul stabilit în planul de intervenţie a fost atins;
· la solicitarea beneficiarului;
· la decesul beneficiarului;
· beneficiarul nu se mai prezintă la întâlnirile stabilite cu managerul de caz pe o perioadă de 3 luni, fără a putea anunţa în prealabil un motiv obiectiv în acest sens (boală, părăsirea localităţii, etc.);
· beneficiarul renunţă la serviciile de asistență comunitară, în anumite etape ale Planului de intervenţie asumat;
· dreptul la serviciile de asistență comunitară încetează dacă nu mai sunt îndeplinite condiţiile stabilite initial;
· comportamentul repetitiv al beneficiarului prin lezarea în plan emoţional şi/sau fizic a managerului de caz, în pofida transferării cazului la un alt specialist din cadrul serviciului social;
· beneficiarul solicită servicii sociale pentru care serviciul social nu deţine drept de licenţiere şi prin acordarea lor, managerul de caz şi-ar depăşi atribuţiile profesionale şi de serviciu;
· la întreruperea motivată a serviciilor de asistență comunitară pe o perioadă de minim 30 zile, în urma efectuării reevaluării sau a redactării unei anchete sociale, se propune încetarea acordării serviciilor pentru care s-a încheiat un contract;

Dispoziţia de încetare se emite de către furnizorul serviciilor de asistență comunitară într-una din situaţiile de mai sus, după ce a fost completată Fişa de închidere caz.
(4) Persoanele benefeciare de Servicii de asistenţă comunitară au următoarele drepturi:
a) să li se respecte drepturile şi libertăţile fundamentale, fără discriminare pe bază de rasă, sex, religie, opinie sau orice altă circumstanţă personală ori socială;
b) să participe la procesul de luare a deciziilor în furnizarea serviciilor sociale, respectiv la luarea deciziilor privind intervenţia socială care li se aplică, după caz;
c) să li se asigure păstrarea confidenţialităţii asupra informaţiilor furnizate şi primite;
d) să li se asigure continuitatea/transferul/recomandarea serviciilor sociale furnizate, atât timp cât se menţin condiţiile care au generat situaţia de dificultate;
e) să fie protejaţi de lege atât aceştia, cât şi bunurile lor, atunci când nu au capacitate de exerciţiu;
f) să fie informaţi asupra situaţiilor de risc, precum şi asupra drepturilor sociale;
g) să beneficieze de toate serviciile medicale şi sociale, în funcţie de nevoile identificate. 
Art.7 Activităţi şi funcţii:  
Principalele funcţii ale serviciilor de asistență comunitară sunt următoarele:
a) De furnizare a serviciilor sociale în comunitate, prin asigurarea următoarele activităţi:
1) Evaluarea iniţială: 
      Evaluarea iniţială şi planul de intervenţie sunt realizate de asistentul social din cadrul serviciului public de asistenţă socială. Aceasta are drept scop identificarea nevoilor individuale şi familiale, în baza cărora este elaborat planul de intervenţie.
      În cadrul procesului de evaluare iniţială, persoana primeşte gratuit informaţiile referitoare la riscurile sociale şi drepturile de protecţie socială de care poate beneficia, precum şi, după caz, consilierea necesară în vederea depăşirii situaţiilor de dificultate.


    Evaluarea iniţială poate avea în vedere inclusiv realizarea diagnozei sociale la nivelul grupului şi comunităţii şi elaborarea planului de servicii comunitare.

     Coordonarea şi integrarea tuturor activităţilor prevăzute în planul de intervenţie revin asistentului social care a realizat evaluarea iniţială şi a elaborat şi revizuit, după caz, planul de intervenţie.

2) Elaborarea planului de intervenţie: cuprinde măsuri de asistenţă socială, respectiv serviciile recomandate pentru soluţionarea situaţiilor de nevoi sau risc social identificate, precum şi beneficiile de asistenţă socială la care persoana are dreptul. Planul de intervenţie şi, după caz, revizuit pe baza rezultatelor evaluării detaliate/complexe se adresează persoanei şi familiei acesteia şi, după caz, furnizorului de servicii sociale şi cuprinde măsurile de asistenţă socială, respectiv serviciile sociale recomandate pentru soluţionarea situaţiilor de nevoie sau risc social identificate, serviciile sociale şi beneficiile de asistenţă socială la care persoana are dreptul.

3) Aplicarea planului de intervenţie:
· realizarea unor activităţi de informare şi consiliere;
· educaţie extra-curriculară în funcţie de situaţia dată;
· consiliere psihologică;
· activităţi de promovare a incluziunii sociale a persoanelor defavorizate;
· evaluarea nevoilor pentru obţinerea unor drepturi sociale: sprijin pentru obţinerea documentelor necesare asigurării medicale, încadrării în grad de handicap, actelor de identitate şi de stare civilă;
· intervenție în stradă;
b) De valorificare a potenţialului membrilor comunităţii în vederea prevenirii situaţiilor de neglijare, abuz, abandon, violenţă, excluziune socială etc., prin asigurarea următoarelor activităţi: 
1. Activităţi de sensibilizare şi informare a populaţiei prin sporirea conţinutului educaţional ce promovează toleranţa faţă de grupurile sociale vulnerabile, dar şi de conceperea şi implementarea unor campanii susţinute educative şi de sporire a conştientizării diversităţii, adresat atât publicului larg cât şi factorilor de decizie: furnizorul serviciilor de asistență comunitară şi persoanele vârstnice beneficiare;
2. Promovarea participării sociale prin asigurarea informării publice regulate privind planurile performanţele instituţiilor publice, dar şi diseminarea prin canalele mass-media a interacţiunilor reuşite între beneficiari şi personalul de specialitate al serviciilor de asistență comunitară;
3. Elaborarea unei proceduri pentru identificarea, semnalarea şi soluţionarea    cazurilor de abuz şi neglijare în rândul beneficiarilor, pentru care este completat un registru de evidenţă a abuzurilor şi incidentelor deosebite;
c)  De informare a potenţialilor beneficiari, a autorităţilor publice şi a publicului larg despre domeniul său de activitate şi de promovare a drepturilor beneficiarilor şi a unei imagini pozitive a acestora, de promovare a drepturilor omului în general, precum şi de prevenire a situaţiilor de dificultate în care pot intra categoriile vulnerabile care fac parte din categoria de persoane beneficiare, potrivit scopului acestuia, prin asigurarea următoarelor activităţi:
1. Activităţile de sensibilizare şi informare a populaţiei prin sporirea conţinutului educaţional ce promovează toleranţa faţă de persoanele vârstnice vulnerabile, dar şi de conceperea şi implementarea unor campanii susţinute educative şi de sporire a conştientizării diversităţii, adresat atât publicului larg cât şi factorilor de decizie: personal de specialitate şi beneficiari;
2. Promovarea participării sociale prin asigurarea informării publice regulate privind planurile performanţele instituţiilor publice, dar şi diseminarea prin canalele mass-media a interacţiunilor reuşite între beneficiari şi personalul de specialitate al serviciului social;
3. Informarea beneficiarilor şi a publicului larg despre existenţa Cartei drepturilor beneficiarilor, prin diverse căi de comunicare, inclusiv organizare de întâlniri cu grupuri vulnerabile;
4. Deţinerea şi punerea la dispoziţia beneficiarilor şi a publicului larg prin diverse căi de mediatizare, materialele informative privind serviciile oferite şi activităţile derulate: materiale scrise, broşuri, filme şi/sau fotografii de informare sau publicitate, postate pe site-ul propriu;

d)   De asigurare a calităţii serviciilor sociale prin realizarea următoarelor activităţi:
1. Elaborarea instrumentelor standardizate utilizate în procesul de acordare a serviciilor;

2. Realizarea de evaluări periodice a serviciilor prestate;

3. Elaborarea unor proceduri şi chestionare prin care personalul de specialitate să poată măsura gradul de satisfacţie a beneficiarilor cu privire la activităţile desfăşurate şi deciziile luate în planificarea, dezvoltarea, administrarea şi evaluarea serviciilor sociale acordate;

e)  De administrare a resurselor financiare, materiale şi umane ale serviciilor de asistență comunitară prin realizarea următoarelor activităţi:
1. De coordonare a serviciilor de asistență comunitară, prin personalul de specialitate, absolvent al învăţământului superior;

2. De instruire continuă a personalului de specialitate privind cunoaşterea procedurilor utilizate pentru acordarea serviciilor sociale licenţiate;

3. De cunoaştere şi respectare a prevederilor legale privind administrarea şi gestionarea resurselor financiare şi materiale destinate serviciilor de asistență comunitară;

4. De încurajare a furnizorului de servicii privind crearea condiţiilor necesare implicării active a personalului şi a benefciarilor în elaborarea unui plan propriu de dezvoltare, în vederea îmbunătăţirii activităţilor şi creşterea calităţii vieţii beneficiarilor;

5. Încurajarea, pe lângă angajaţii proprii, angajaţii cu contracte de voluntariat, conform legii;

6. Revizuirea, ori de câte ori este necesară, a fişelor de post pentru angajaţi;

7. Evaluarea anuală a personalului angajat, fiind notate gradul de îndeplinire a performanţelor acestora;

8. Întocmirea de propuneri privind investiţiile, achiziţiile publice, materialele necesare bunei funcţionări a activităţilor, planului de perfecţionare a personalului, bugetul serviciilor de asistență comunitară;

Art.8 Structura organizatorică, numărul de posturi şi categoriile de personal

Serviciile de Asistenţă Comunitară funcţionează cu personal de specialitate după cum urmează:

a) personal de conducere
· director executiv;

· șef serviciu.
b) personal specializat:

· asistent social care are atribuţii de manager de caz;

· asistent social;

· asistent medical comunitar;

· mediator sanitar;

· psiholog;
c) voluntari.

Art.9 Personalul de conducere
       1. Director executiv – Direcţia de Asistenţă Socială; 

           Directorului executiv al Direcţiei de Asistenţă Socială îi revin următoarele atribuţii:
           - asigură conducerea executivă a direcţiei şi răspunde de buna ei funcţionare în îndeplinirea atribuţiilor ce îi revin;

           -  în exercitarea atribuţiilor sale, emite dispoziţii;

           - reprezintă direcţia, în relaţiile cu autorităţile şi instituţiile publice, cu persoanele fizice şi juridice din ţară şi din străinătate, precum şi în justiţie.

           -  exercită atribuţiile ce revin direcţiei în calitate de persoană juridică;

           -  exercită funcţia de ordonator secundar de credite;

           - întocmeşte proiectul bugetului propriu al direcţiei şi contul de încheiere a exerciţiului bugetar, pe care le supune avizării colegiului director şi aprobării consiliului local;

           - elaborează şi supune aprobării consiliului local proiectul strategiei de dezvoltare a serviciilor sociale, al planului anual de acţiune;

           -  elaborează proiectele rapoartelor de activitate, ale rapoartelor privind stadiul implementării strategiei de dezvoltare a serviciilor sociale şi propunerile de măsuri pentru îmbunătăţire a activităţii, pe care le prezintă spre avizare colegiului director;

           - numeşte şi eliberează din funcţie personalul din cadrul direcţiei, potrivit legii;

           - elaborează şi propune spre aprobare consiliului local statul de funcţii al direcţiei;

           -  controlează activitatea personalului din cadrul direcţiei;

           -  aplică sancţiuni disciplinare, în conformitate cu prevederile legale;

    b) Şef Serviciu - Serviciul Protecţia Persoanelor Vârstnice 

        Şeful de Serviciu îndeplineşte următoarele atribuţii:

           -  organizează activitatea desfăşurată de personalul angajat din subordine;

           - stabileşte măsurile necesare şi urmăreşte îndeplinirea în bune condiţii a obiectivelor;

           - asigură respectarea disciplinei în muncă de către personalul subordonat, luând măsurile ce se impun;

           - urmăreşte şi verifică activitatea profesională a personalului din subordine, îl îndrumă şi sprijină în scopul sporirii operativităţii, capacităţii şi competenţei în îndeplinirea sarcinilor încredinţate;

           - asigură respectarea reglementărilor legale specifice domeniilor de activitate ale Serviciul Protecţia Persoanelor Vârstnice, organizează şi urmăreşte documentaţia de specialitate a personalului din subordine;

           - verifică şi semnează, potrivit competenţelor stabilite, documentele întocmite de personalul din subordine;

           - veghează şi răspunde, alături de personalul din subordine, de respectarea normelor legale şi a celor hotărâte de Consiliul Local al Municipiului Drobeta Turnu Severin;

           - răspunde de respectarea normelor de conduită şi deontologie de către personalul din subordine în raporturile cu beneficiarii;

          -  propune conducerii instituţiei, formele de perfecţionare profesională necesare bunei desfăşurări a activităţii;

           - răspunde de buna organizare şi desfăşurare a activităţii de primire şi soluţionare a petiţiilor adresate;

          - conduce, organizează, controlează şi răspunde de întreaga activitate a serviciilor de asistență comunitară.

Art.10 Personalul de specialitate
Personalul de specialitate cu atribuţii este:
1. asistent social care are atribuţii de manager de caz;

2. asistent social (263501);
3. asistent medical comunitar (325301);
4. psiholog (263411);
5. mediator sanitar (532901).
Atribuţii ale personalului de specialitate:

1.  Asistentul social în calitate de manager de caz

· cunoaşte şi promovează drepturile beneficiarului, aşa cum sunt ele prevăzute în legislaţia în vigoare; 
· întocmeşte programul personalizat de intervenţie în echipă-eleborat în funcţie de nevoile şi particularităţile fiecărui beneficiar şi realizează periodic datele (conţine informaţii despre necesităţile specific ale benficiarului; responsabilităţile familiei; obiectivelor, activităţile, metodele şi mijloacele de realizare şi evaluare, având obiective realiste, adaptate nivelului global al beneficiarului);
· elaborează planul de intervenţie conform standardelor de calitate şi a legislaţiei în vigoare;
· coordonează intervenţia şi suportul acordat persoanelor vârstnice în vederea realizării integrate a identificării nevoilor şi evaluează impactul serviciilor comunitare asigurate persoanelor vârstnice;
· stabileşte relaţii de colaborare cu alte instituţii din comunitate;
· elaborează instrumente de evaluare;
· periodic sau ori de câte ori este nevoie realizează activităţi conexe managementului de caz;
· participă activ la întâlnirile periodice cu echipa multidisciplinară;
2. Asistentul social
· cunoaşte şi promovează drepturile beneficiarului, aşa cum sunt ele prevăzute în legislaţia în vigoare;
· asigură consilierea persoanelor vârstnice ca drept fundamental al acestora;
· contribuie la procesul de selecţie al benficiarilor;
· întocmeşte anchete sociale;
· realizează evaluarea iniţială a beneficiarilor în vederea stabilirii criteriilor de eligibilitate; 
· anexează documentele necesare la dosarul beneficiarului;
· respectă procedurile, conform standardelor minime de calitate aplicabile şi prezentul regulament.

Managementul de caz este asigurat de către asistentul social din cadrul Direcţiei de Asistenţă Socială-Serviciul Protecţia Persoanelor Vârstnice, pentru persoanele vârstnice cu domiciliul sau reşedinţa pe raza municipiului Drobeta Turnu Severin .

3. Asistentul medical comunitar
· identifică beneficiarul şi evaluează starea de sănătate a acestuia;

· identifică problemele privind îngrijirea beneficiarilor, stabileşte priorităţile şi execută serviciile medicale stabilite prin planul de intervenţie;
· participă la evaluarea inițială a cazului;

· completează fişa beneficiarului cu activităţile desfășurate, stabilite prin planul de intervenție;

· asigură primul ajutor şi acordă asistenţă medicală calificată;
· informează managerul de caz/şeful de serviciu asupra situaţiilor deosebite în care se află beneficiarii;
· respectă confidenţialitatea informaţiilor şi deontologia profesională;
· furnizează servicii de sănătate preventivă și de promovare a comportamentelor favorabile persoanelor vârstnice vulnerabile, în limita competențelor profesionale;
· furnizează servicii medicale de profilaxie primară, secundară și terțiară beneficiarilor comunității, în special persoanelor vârstnice aflate în risc de excluziune socială, în limita competențelor profesionale
· zilnic realizează activităţile prevăzute în planul de intervenţie pentru satisfacerea nevoilor identificate;
· informează, educă și conștientizează beneficiarii cu privire la menținerea unui stil de viață sănătos și implementează sesiuni de educație pentru sănătate de grup, pentru promovarea unui stil de viață sănătos;
· sprijină și informează beneficiarii, în limita competențelor profesionale, în vederea administrării tratamentului, conform prescripției medicului de familie sau a medicului specialist, cu respectarea procedurii de manipulare a deșeurilor medicale, respectiv depozitarea deșeurilor medicale rezultate din administrarea tratementelor prescrise de medic;

· anunță imediat medicul de familie sau serviciul județean de ambulanță, atunci când identifică în teren o persoană vârstnică aflată într-o stare medicală de urgență;

· identifică persoane vârstnice, diagnosticate cu boli pentru care ține o evidență specială (dizabilităţi, boli rare, etc) și le îndrumă sau le însoțeşte, după caz, la medicul de familie și/sau serviciile de sănătate de specialitate;

· identifică și notifică autorităților competente cazurile de violență domestică, cazurile de abuz, alte situații care necesită intervenția altor servicii decât cele care sunt în competența asistenței medicale comunitare;

· are obligaţia de a sesiza în scris ori telefonic, posibilele cazuri de abuz sau neglijare a beneficiarilor managerului de caz sau şefului de serviciu;
· respectă demnitatea şi unicitatea persoanei;
· are obligaţia de a asigura un serviciu social de calitate în beneficiul persoanelor vârstnice, prin participarea activă la luarea deciziilor şi la transpunerea lor în practică, în scopul realizării competenţelor autorităţilor şi ale instituţiilor publice, în limitele atribuţiilor stabilite prin fişa postului;
4. Psihologul
· oferă consiliere psihologică individuală în situaţie de criză;
· acordă sprijin psihoafectiv pentru readaptarea psihologică a persoanelor vârstnice aflate în situaţie de criză;
· oferă asistenţă psihologică beneficiarilor prin tehnici de terapie suportivă;
· consiliere pentru reinserţia familială şi pentru facilitarea reintegrării sociale;
· consiliere pentru promovarea sănătăţii psihice;
· asigură, prin instrumente specifice, evaluarea psihologică a persoanelor vârstnice;
· colaborează cu personalul serviciului social din echipa interdisciplinară;
· face propuneri de îmbunătăţire a activităţii în vederea creşterii calităţii serviciilor şi respectării legislaţiei;
· informează managerul de caz/şeful de serviciu asupra situaţiilor deosebite în care se află beneficiarii;
· respectă confidenţialitatea informaţiilor şi deontologia profesională;
5. Mediatorul sanitar 
· cultivă încrederea reciprocă dintre autorităţile publice locale şi comunitatea din care face parte;
· facilitează comunicarea dintre membrii comunităţii şi personalul medico-sanitar;
· explică noţiunile de bază şi avantajele planificării familiale şi a promovării unui stil de viaţă sănătos în sistemul cultural tradiţional al comunităţii de rromi;
· explică noţiunile de bază şi importanţa asistenţei medicale a persoanei vârstnice; 
· explică avantajele includerii persoanelor vârstnice în sistemul asigurărilor de sănătate, precum şi procedeul prin care poate fi obţinută calitatea de asigurat;
· explică avantajele igienei personale, a igienei locuinţei şi spaţiilor comune; popularizează în comunitatea de rromi măsurile de igienă dispuse de autorităţile competente;
· facilitează acordarea primului ajutor, prin anunţarea cadrelor medicale/serviciului de ambulanţă şi însoţirea echipelor care acordă asistenţă medicală de urgenţă;
· mobilizează şi însoţeşte persoanele vârstnice la acţiunile de sănătate publică: campaniile de vaccinare, campaniile de informare, educare şi conştientizare din domeniul promovării sănătăţii, acţiuni de depistare a bolilor cronice etc., şi totodată explică rolul şi scopul acestora;
· participă la depistarea activă a cazurilor de boli transmisibile, sub îndrumarea medicului de familie sau a cadrelor medicale din cadrul Direcţiei de Sănătate Publică a judeţului Mehedinţi;
· la solicitarea cadrelor medicale, sub îndrumarea strictă a acestora, explică rolul tratamentului medicamentos prescris, reacţiile adverse posibile ale acestuia şi supraveghează administrarea medicamentelor, de exemplu: tratamentul strict supravegheat al pacientului cu una din bolile transmisibile;
· însoţeşte cadrele medico-sanitare în activităţile legate de prevenirea sau controlul situaţiilor epidemice, facilitând implementarea măsurilor adecvate, explică persoanelor vârstnice rolul şi scopul măsurilor de urmărit;
· semnalează cadrelor medicale apariţia problemelor deosebite din cadrul comunităţii: focarele de boli transmisibile, parazitoze, intoxicaţii, probleme de igienă a apei etc.;
 Art.11 Finanţarea serviciului
(1) În estimarea bugetului de venituri şi cheltuieli, serviciile de asistenţă comunitară au în vedere asigurarea resurselor necesare acordării serviciilor sociale cel puţin la nivelul stardardelor minime de calitate aplicabile.
(2) Finanţarea cheltuielilor se asigură, în condiţiile legii, din următoarele surse:   
a) bugetul local al  Municipiului Drobeta Turnu Severin;

b) donaţii, sponsorizări sau alte contribuţii din partea persoanelor fizice ori juridice din ţară şi din străinătate;

c) alte surse de finanţare, în conformitate cu legislaţia în vigoare.

